Margit Meyer-Rödenbeck se 'Liewe Heksie' ryg Fiësta-benoemings in! | SARIE
Margit Meyer-Rödenbeck se dogtertjie, Luca, speel die rol van Mattewis die kat
FOTO: Robert Hamblin	11 Februarie 2016
Margit Meyer-Rödenbeck se ‘Liewe Heksie’ ryg Fiësta-benoemings in!	deur SARIE.com-span
Wat was jou reaksie toe jy van die benoemings gehoor het? Natuurlik was ek bly. Dis altyd lekker om erkenning te ontvang en veral vir ’n pantomime wat so ’n intense ensemble-projek is en wat berus op ritme, energie en ’n totale oorgawe. Ek is verheug dat die produksie nie oorgesien is nie.
Jy en Francois Toerien het saam die stuk geskryf. Wat was jul oogmerk met Liewe Heksie: Flower Power? Pret. Met pantomime is alles moontlik en die enigste doelwit van die produksie is PRET in hoofletters. Dis ontvlugting en gehore moet voel of hulle dit dadelik weer wil gaan kyk.
Hoe en wie het besluit om die verskillende spelers in die rolverdeling te gebruik? As vervaardiger het ek die spelers geselekteer. My regisseur, Lizz Meiring, was deurgaans die klankbord. Ek het die rolverdeling gedoen voor ons begin skryf het en dit was lekker om te weet vir wie jy skryf, tot wat hulle in staat is en hoe ver ons hulle kan strek. Ek het wel geglo dat mens met die rolverdeling van ’n pantomime buite die boks moet dink en dat jy met jou keuses moet verras.
Loukmaan Adams is te sien as die GeelheksFOTO: Robert Hamblin
Hannes van Wyk speel koning Rosekrans en Margit Meyer-Rödenbeck Liewe Heksie FOTO: Robert Hamblin
Zanne Stapelberg as die feëkoningin en Chris van Niekerk as Karel KatFOTO: Robert Hamblin
Loukmaan Adams en De Klerk Oelofse is beide uitstekend. Het hulle by die teks gehou of het hulle soms geimproviseer? Albei is uitstaande akteurs met ongelooflike passie, toewyding en energie. Hulle het 99% by die teks gehou. Hoewel hulle karakters, Geelheks en Gifappels, sosiale kommentaar lewer wat meer op die volwassenes gerig is, kan ’n mens nie sommer na willekeur die teks van ’n pantomime verander nie omdat dit die ritme kan versteur. Ons het wel Geelheks se teks verander soos die politiek verander het om dit vars te hou. Ná die vakbond Nehawu ons show in Bloemfontein ontwrig het, het De Klerk byvoorbeeld in die laaste show ’n one liner oor hulle ingegooi.
Die stuk was reeds by verskeie feeste en ook in die Bellville Stadskouberg te sien. Gaan dit weer opgevoer word? Ja, die produksie gaan na die US Woordfees met vyf vertonings op 5, 12 en 13 Maart in die Stadsaal. Daar is ook ’n speelvak van twee weke, van 19 April tot 1 Mei, by die Brooklyn Teater in Pretoria.
Wat beteken die benoemings vir ’n stuk soos Liewe Heksie: Flower Power? Enige benoeming gee fokus aan ’n produksie. Dit help met publisiteit en dit maak dit makliker om in die toekoms borge en finansiering te kry. Dit doen ook die moraal van die geselskap goed om te weet hulle is raakgesien in ’n kwaliteit-produksie. Familieteater word gereeld misgekyk omdat dit kwansuis “maklik” lyk.
Die vier stukke wat benoem is vir beste musiekgedrewe produksie is baie uiteenlopend. Dink jy dit wys op hoe kreatief Suid-Afrikaners is? Sjoe, die kategorie is wyd en uiteenlopend om teen mekaar opgeweeg te word. Smaak verskil ook. Dis ’n groot voorreg om saam met ikone soos Laurika Rauch benoem te word. Ek dink die uiteenlopendheid wys op kreatiwiteit, maar ook op die behoefte aan verskeidenheid.
Wat is jou planne vir die res van die jaar? Liewe Heksie: Flower Power soos hierbo genoem. Dan skop Dowwe Dolla by die KKNK met ’n splinternuwe konsert, #dowwedolla, af waar sy die kuberruim verken. Dit gaan ook landwyd toer. Die Boer, my en my man Jurg se teaterrestaurant in Durbanville, is in sy elfde jaar en ons gaan ook weer met Die Boer na die KKNK waar daar 25 vertonings van onder meer Amanda Strydom en Andriëtte Norman gaan wees.
Jy het ’n meestersgraad in teaterbestuur. Hoe gesond is teater op die oomblik in Suid-Afrika? Die ekonomie druk nie net in Suid-Afrika nie, maar wêreldwyd. Dis ’n tweesnydende swaard. Aan die een kant is teater ’n luukse, maar aan die ander kant is dit broodnodige ontvlugting.
Die ideaal: Suid-Afrikaners moet voel dat veral Afrikaanse teater ’n baie hoë standaard handhaaf en deel is van ‘n gebalanseerde opvoeding.
Sal jy graag weer ’n pantomime wil aanpak? Is daar ’n storie wat jy in gedagte het? O ja, maar ek het met Liewe Heksie: Flower Power besef hoe baie werk dit is. Dit is ontsettend bevredigend, maar as alles volgens plan verloop is daar ’n eg inheemse Suid-Afrikaanse storie wat ek in gedagte het. Julle sal moet wag …